Filmový festival

Filmový festival je každoročná udalosť, počas ktorej sa prezentujú filmové diela v kinách, premietacích priestoroch alebo na verejných premietaniach, spravidla na nejakom mieste a na obmedzený čas. Filmové festivaly čoraz častejšie premietajú niektoré filmy vonku. Festival môže byť venovaný konkrétnemu filmovému žánru (ako fantasy, horor, komédia a pod.), kategórii (animovaný film, dokumentárny film a iné) alebo najmä formátu (krátkometrážny film, dlhometrážny film a iné). Výber diel sa môže týkať miestnych, národných alebo medzinárodných filmov. Filmové festivaly sú príležitosťou pre režisérov a producentov na ukážku a propagáciu svojich filmov.

Filmy sú väčšinou súčasné, no môžu byť aj z minulosti v závislosti od zamerania festivalu. Niektoré filmové festivaly sa zameriavajú na konkrétnych tvorcov či tému. Viaceré filmové festivaly sa zameriavajú výlučne na uvádzanie krátkych filmov s definovanou maximálnou dĺžkou. Filmové festivaly sú zvyčajne každoročné udalosti.

Najstarším filmovým festivalom na svete je Benátsky filmový festival. Najprestížnejšie filmové festivaly na svete, známe ako „Veľká päťka“, sú (zoradené chronologicky podľa dátumu založenia): Benátky, Cannes, Berlinale (pôvodná „veľká trojka“), Toronto a Sundance.

 História 
Filmový festival v Benátkach v Taliansku sa začal v roku 1932 a je najstarším filmovým festivalom, ktorý stále prebieha.

Najväčším festivalom nezávislých filmov v pevninskej Európe je ÉCU The European Independent Film Festival, ktorý sa začal v roku 2006 a koná sa každú jar v Paríži vo Francúzsku.  Medzinárodný filmový festival v Edinburghu je najdlhšie trvajúci festival vo Veľkej Británii a zároveň najdlhšie nepretržite prebiehajúci filmový festival na svete. Ďalšími dlho fungujúcimi festivalmi v Európe sú Festival de Cannes, Berlinale, Karlovy Vary Fest či Medzinárodný filmový festival San Sebastián.

Prvým a najdlhšie trvajúcim filmovým festivalom v Austrálii je Medzinárodný filmový festival v Melbourne (založený v roku 1952), po ktorom nasleduje Filmový festival v Sydney (založený v roku 1954).

Prvým a najdlhšie trvajúcim festivalom krátkych filmov v Severnej Amerike je Yorkton Film Festival, založený v roku 1947. Prvým filmovým festivalom v Spojených štátoch bol Columbus International Film & Video Festival, tiež známy ako The Chris Awards, ktorý sa konal v roku 1953. O štyri roky neskôr nasledoval Medzinárodný filmový festival v San Franciscu, ktorý sa konal v marci 1957 a ktorý kládol dôraz na celovečerné dramatické filmy. Festival zohral veľkú úlohu pri uvádzaní zahraničných filmov americkému publiku.

V súčasnosti sa po celom svete konajú tisíce filmových festivalov – od významných festivalov, ako je Sundance Film Festival, Newport Beach Film Festival či Slamdance Film Festival, až po hororové festivaly, ako je Terror Film Festival v Philadelphii. Park City Film Music Festival je prvý americký filmový festival venovaný oceneniu hudby o filme.

Filmové festivaly sa od pandémie COVID-19 výrazne rozvinuli. Mnohé festivaly sa rozhodli pre virtuálne alebo hybridné podujatia. Filmový priemysel, ktorý už bol v otrasoch kvôli možnostiam streamovania, čelil ďalšiemu veľkému posunu a filmy uvádzané na festivaloch sú často uvádzané ešte pred oficiálnou premiérov.

 Na Slovensku 
Na území Slovenska od roku 1993 pravidelne funguje MFF Art Film, ktorý sa od roku 2016 koná v Košiciach. V minulosti bol v Trenčianskych Tepliciach. Počas roka 2024 sa konal jubilejný tridsiaty ročník festivalu.

Medzi ďalšie význame slovenské festivaly patrí napr. Medzinárodný filmový festival Bratislava, Cinematik či Festival Áčko.

 Významné filmové festivaly 

 Referencie 

 Iné projekty 

 Zdroj 

Kategória:Filmový priemysel
Kategória:Filmové festivaly
Kategória:Filmová terminológia
Kategória:Kultúrne festivaly